সাভার পৌরসভার নাগরিকদের বাসাবাড়িতে পানি সরবরাহের কোনো ব্যবস্থা নেই। প্রতিটি বাড়িতে মোটর বা সাবমার্সিবল পাম্পের সাহায্যে মাটির গভীর থেকে পানি তোলা হয়। একইভাবে শিল্প-কারখানাগুলোতে প্রতিদিন কোটি কোটি লিটার পানি ব্যবহার করা হচ্ছে মাটির গভীর থেকে। ফলে মাটিতে পানির স্তর দিন দিন নিচে নেমে গিয়ে পরিবেশের মারাত্মক ক্ষতিসাধন করছে। সাভার উপজেলা জনস্বাস্থ্য প্রকৌশল অধিদপ্তরের একটি সূত্র জানায়, সাত-আট বছর আগে ‘উপজেলা গ্রোথ সেন্টার’ প্রকল্পের আওতায় সাভার পৌরসভার নাগরিকদের বাসাবাড়িতে পানি সরবরাহের পাইলট প্রকল্পের কাজ শেষ করে সাভার পৌরসভাকে বুঝিয়ে দেওয়া হয়। এই পানি সরবরাহের জন্য ৩০ পয়েন্ট ৭৮ কিলোমিটার পাইপলাইনসহ ২০০টি গৃহসংযোগ দিয়ে প্রকল্পটির কাজ শেষ করা হয়। অথচ পৌরসভা এখনো পানি বাসাবাড়িতে সরবরাহ করছে না কেন তা তিনি জানেন না। এখন প্রকল্পটির পরিচালনা ও রক্ষণাবেক্ষণের দায়িত্ব পৌর কর্তৃপক্ষের। সাভার পৌরসভার বাসিন্দা ও জনস্বাস্থ্য প্রকৌশল অধিদপ্তরের অবসরপ্রাপ্ত নির্বাহী প্রকৌশলী মো. সোহরাব উদ্দিন খান বলেন, ‘ভূগর্ভের স্তরগুলো মাটি ও বালি দ্বারা স্তরে স্তরে সাজানো। সাভারে ভূগর্ভস্থ পানি অতিরিক্তমাত্রায় উত্তোলনের ফলে প্রথম স্তরের পানি কমে যাচ্ছে। ফলে ভূগর্ভের পানির লেবেল নিচে নেমে এলাকার খাল-বিল ও নদ-নদী শুকিয়ে যাচ্ছে। অন্যদিকে শুধু স্বল্প সময়ের বর্ষাকাল ছাড়া তেমন একটা বৃষ্টিপাত না হওয়ায় ভূগর্ভের পানির সঠিক রিসার্চ বা পুনর্ভরণ হচ্ছে না। এর পরও রিসার্চ হওয়ার জন্য যে পরিমাণ খোলা জমির প্রয়োজন তা সাভারে নেই। যেখানে কয়েকটি গভীর নলকূপ থেকে গোটা পৌরসভায় পানি সরবরাহ করা সম্ভব, সেখানে পৌর এলাকার প্রতিটি বাড়িতে শত শত পাম্প ও নলকূপ স্থাপন করায় ভূগর্ভের পানির স্তর দ্রুত নিচে নেমে যাচ্ছে। এর ফলে ভবিষ্যতে এলাকায় পরিবেশগত বিপর্যয় ডেকে আনবে।’